Pieņemti

Latvijas Universitātes

Satversmes sapulcē

2013.gada 26.aprīlī

## Latvijas Universitātes Satversmes grozījumi

Izdarīt Latvijas Universitātes Satversmē (Latvijas Republikas Saeimas un Ministru Kabineta Ziņotājs, 1998, 6.nr.; 2002, 22.nr.; „Latvijas Vēstnesis”, 2008, 73.nr.) šādus grozījumus:

1. Preambulā:

papildināt preambulas pirmo rindkopu ar piekto teikumu šādā redakcijā:

„Latvijas Universitātes struktūrvienība – Latvijas Universitātes Akadēmiskā bibliotēka (senāk pazīstama kā Bibliotheca Rigensis) ir dibināta 1524.gadā un ir viena no senākajām grāmatu krātuvēm Eiropā.”;

papildināt preambulas trešo rindkopu ar trešo teikumu šādā redakcijā:

„1994.gada 27.jūnijā izveidotā Latvijas Universitātes Studentu padome ir 1920.gadā izveidotās Latvijas Universitātes Studentu padomes turpinātāja un likumīga tiesību pārņēmēja.”;

aizstāt astotajā teikumā iniciālsalikteni „LR” ar vārdiem „Latvijas Republikas” un iniciālsalikteni „LU” ar vārdiem „Latvijas Universitātes”.

2. 1.1.punktā izteikt pirmo teikumu šādā redakcijā:

„Latvijas Universitāte (turpmāk – LU) ir Latvijas Republikas akadēmiskās un profesionālās augstākās izglītības un zinātnes institūcija, kurā ir apvienots un tiek attīstīts valsts galvenais studiju un zinātniskās pētniecības potenciāls dabas, tehnisko, medicīnas, humanitāro un sociālo zinātņu jomā.”;

papildināt ar jaunu otro teikumu šādā redakcijā:

“LU nodrošina mūsdienu līmenim atbilstošas studijas un pētniecību, balstoties uz augstākās izglītības un zinātnes vienotību.”.

3. Aizstāt 1.5.punkta otrajā teikumā vārdus „valsts mazais” ar vārdiem „papildinātais mazais valsts”.

4. Izteikt 3.8.punktu šādā redakcijā:

„3.8. Ikvienam ir vienādas iespējas pretendēt uz studijām LU neatkarīgi no mantiskā un sociālā stāvokļa, rases, tautības, etniskās piederības, dzimuma, reliģiskās un politiskās pārliecības, veselības stāvokļa, nodarbošanās un dzīvesvietas.”

5. 4.1.punktā:

izslēgt pirmajā teikumā vārdus „pilna laika” ;

papildināt pirmo teikumu aiz vārda „studējošie” ar vārdiem „tai skaitā”.

6. Izteikt 4.25.punkta otro teikumu šādā redakcijā:

„Šajā gadījumā rektors uz laiku līdz diviem gadiem var pieņemt darbā viesprofesoru, asociēto viesprofesoru, viesdocentu, vieslektoru vai viesasistentu.”

7. Izslēgt 5.1.punkta otrajā teikumā vārdus „Revīzijas komisija”.

8. Izteikt 5.3.punkta otro teikumu šādā redakcijā:

„Satversmes sapulce:

— pieņem un groza LU Satversmi;

— pieņem Satversmes sapulces nolikumu;

— apstiprina Senāta nolikumu;

— ievēlē un atceļ LU Senāta locekļus;

— ievēlē un atceļ rektoru; noklausās rektora pārskatu par LU darbību;

— apstiprina Akadēmiskās šķīrējtiesas nolikumu;

— ievēlē Akadēmisko šķīrējtiesu un atceļ tās locekļus.”

9. Izslēgt 5.6.punkta 5.apakšpunktā vārdus

„LU Akadēmiskās šķīrējtiesas lēmumus”.

10. Izteikt 5.7.punktu šādā redakcijā:

„5.7. Senātu ievēlē:

1) Satversmes sapulce ― uz trim gadiem no LU personāla locekļiem:

― 38 akadēmiskā personāla pārstāvjus, nodrošinot katras fakultātes pārstāvniecību, no tiem 25 profesorus vai asociētos profesorus;

― 2 vispārējā personāla pārstāvjus.

2) LU Studentu padome

― 10 studējošo pārstāvjus.

LU Senāta locekļus sauc par LU senatoriem.

Akadēmiskā un vispārējā personāla pārstāvjus Senātā vēlē tikai attiecīgās grupas Satversmes sapulces dalībnieki.

Senātā neievēlētajiem pamatstruktūrvienību vadītājiem ir padomdevēju tiesības.”

11. Papildināt 5.10.punktu ar jaunu trešo teikumu šādā redakcijā:

„Rektors atbild par LU stratēģijas īstenošanu un sagatavo LU budžetu.”

12. Izteikt 5.14.punktu šādā redakcijā:

„Revīziju LU veic zvērināts revidents. Zvērinātajam revidentam ir tiesības un pienākums pārbaudīt LU finansiālās un saimnieciskās darbības atbilstību likumiem un citiem normatīvajiem aktiem, LU Satversmei un vadības institūciju lēmumiem un iepazīties ar visiem dokumentiem, kas nepieciešami tā uzdevumu veikšanai. Zvērināts revidents ne retāk kā reizi gadā sagatavo un iesniedz rektoram rakstveida ziņojumu par pārbaudes rezultātiem.”

13. 5.15.punktā:

aizstāt trešajā teikumā vārdu „trim” ar vārdu „četriem”;

izteikt piekto teikumu šādā redakcijā:

„Akadēmiskā šķīrējtiesa izskata

― studējošo un akadēmiskā personāla iesniegumus par LU Satversmē noteikto akadēmisko brīvību un tiesību ierobežojumiem vai pārkāpumiem;

― strīdus starp LU amatpersonām, kā arī struktūrvienību pārvaldes institūcijām, kas atrodas pakļautības attiecībās;

― LU personāla iesniegumus par administratīvā akta vai faktiskās rīcības apstrīdēšanu.”

14.  Aizstāt 6.1.punktā vārdus „LU Bibliotēka, Botāniskais dārzs” ar vārdiem „LU Bibliotēka, LU Akadēmiskā bibliotēka, Botāniskais dārzs”.

15. Aizstāt 7.1.punkta trešajā teikumā vārdu „padome” ar vārdiem „padome, kas darbojas biedrības statusā”.

16. Aizstāt 8.2.punkta pirmajā teikumā vārdus „akadēmiskā grāda vai profesionālās kvalifikācijas” ar vārdiem „akadēmiskā vai profesionālā grāda vai profesionālās kvalifikācijas”.

17. Izteikt 10.2.punktu šādā redakcijā:

„10.2. LU īpašumu veido

- kustama un nekustama manta, kas LU dāvināta, ko LU mantojusi vai ko iegādājusies par pašas līdzekļiem;

- par valsts budžeta līdzekļiem iegādātā manta;

- LU intelektuālais īpašums;

- nekustamais īpašums, ko LU bez atlīdzības nodevusi cita atvasināta publiska persona vai valsts.”

18. Izslēgt 10.8.punkta pirmajā teikumā vārdus „bet tā izpildi

kontrolē Revīzijas komisija”.

19. Izteikt 10.17.punktu šādā redakcijā:

„10.17. LU ir tiesības saņemt nodokļu atvieglojumus, kā arī atbrīvojumu no nodokļiem un nodevām normatīvajos aktos par nodokļiem un nodevām noteiktajos gadījumos”.

20. Izslēgt 10.19.punktā vārdu „likuma”.